क'कराझार , सेप्तेम्बर 6 : सोलोंथाय नङै बिफाना बदलैन्ड मुलुग सोलोंसालिआव आसाम बेंगिरि जगदिस मुखि आरो मुलुग सोलोंसालिनि बिबानगिरफोरजों बावैसो जानाय मेलखौ लानानै गोनो गोथो एबा गोरोन्थि बुजिलाइनाय सोमजिहोदों आरो बि . टि . ची खुंगिरि हाग्रामा महिलारिआ लाजिनांनाय मोन्नानै ओंखार लांदों । आसाम खुंगिरि जगदिस मुखि बिथांआ बुधबाराव बदलैन्ड मुलुग सोलोंसालिनि माखासे फोरोंगिरि आरो फोरंगिरि नङै मावथि सोद्रोमाफोरजों सोलोंसालिमायाव जेंना मोगा मोगि जानायफोरखौ नायसंनो मेल लादोंमोन । सोलोंसालिमानि मावखनिफ्रा सासे बिथां जाय बिथांआ मुंखौ सुबुंफोरनि गेजेराव मखनायखौ लुबैयाखै बे बिथांआ बुङोदि , जेब्ला मेलनि सावरायज्लायनाया सोलिफुगासिनो दंमोन अब्ला बि . टि . ची खुंथायनि CEM हाग्रामा महिलारिआ न'ब्लांनि सिङाव हाबनानै खालि जानानै थानाय मासिआव जिरायदोंमोन आरो बिथांजों लोगोसे हादोरसा समाज जौगाखां आरो हा रैखाथि बिफान्नि मनट्री प्रमिला रानि ब्रम्ह , MLA रबिराम नार्जारि आरो खमलसिं नार्जारि बिथांमोनहाबो नुजाथिदोंमोन । बे समावनो आसाम खुंगिरिआ सोङोदि , सोर बे ? अब्ला खाथिआव जिरायनाय MLA आ फिन्नाय हरोदि , " बिथांआ BTC CEM हाग्रामा महिलारि " । महिलारि बिथांआ उनाव खौरांगिरिफोरनि सिगांआव दुखु मोन्नाय फोरमायनानै बुङोदि , " बदलैन्ड मुलुग सोलोंसालिखौ जों लाबोदों , बेनि जेंना जानाय मानायफोरखौ जों मिथिगौ , बे मोनसे BTC गोरोबथानि फिथायसो नाथाय आसाम खुंगिरिआ गावनि फैनायनि सोमोन्दै जोंनो जेबो खौरां हराखै आरो मिथिहोहराखै " । 
बदलैन्ड मुलुग सोलोंसालिआव महिलारिआ जगदिस मुखिजों जानाय मेलाव हांख्रायैनि दुखु फोरमायदों